कृष्णजी की दृष्टि नरसी रूपी सखी पर पड़ी तो जान लिया कि यह कोई नई सखी आज रास में आई है। शिवजी ने मीठी मुस्कान और संकेत से जताया कि ये मेरे साथ आई है। तब श्रीकृष्णजी ने नरसी से कहा कि तुम अब यहाँ से चले जाओ और मेरे इस बिहारी रूप का सर्वदा ध्यान करते रहना। जब जहाँ तुम मेरा स्मरण करोगे, तब वहाँ ही प्रकट होकर मैं तुम्हें दर्शन दूँगा। साथ ही, भगवान ने कीर्तन करने के लिए करताल प्रदान किए। भगवान की आज्ञा मानकर आँख बंद करने पर नरसी अपने ग्राम को वापस लौट आये और अलग निवास बनाकर भजन करने लगे।